Oficialusis leidinys 190 , 30/12/1963 p. 3090 - 3092

specialusis leidimas danų kalba: serija I skyrius 1963-1964 p. 0078

specialusis leidimas anglų kalba: serija I skyrius 1963-1964 p. 0086

specialusis leidimas ispanų kalba: skyrius 05 tomas 1 p. 0034

specialusis leidimas portugalų kalba skyrius 05 tomas 1 p. 0034



Profesinio mokymo patariamojo komiteto veiklos taisyklės (63/688/EEB) EUROPOS EKONOMINĖS BENDRIJOS TARYBA, atsižvelgdama į Europos ekonominės bendrijos steigimo sutartį, ypač į jos 128 straipsnį, atsižvelgdama į 1963 m. balandžio 2 d. Tarybos sprendimą [1], nustatantį bendros profesinio mokymo politikos įgyvendinimo bendruosius principus, ypač į ketvirtojo principo paskutinę pastraipą, gavusi Komisijos nuomonę, NUSPRENDĖ: 1 straipsnis 1. Profesinio mokymo patariamąjį komitetą, įsteigtą remiantis 1963 m. balandžio 2 d. Tarybos sprendimo, nustatančio bendros profesinio mokymo politikos įgyvendinimo bendruosius principus, ketvirtuoju principu, sudaro trisdešimt šeši nariai – iš kiekvienos valstybės narės po du vyriausybės atstovus, du profesinių sąjungų atstovus bei du darbdavių organizacijų atstovus. Jei valstybei narei būtina, kad būtų atstovaujama už profesinį mokymą teisiškai atsakingoms institucijoms, joms atstovaujama per tą iš minėtų kategorijų, kuriai jos priklauso. 2. Europos anglių ir plieno bendrijos Vyriausiosios valdybos atstovas bei Europos atominės energijos bendrijos Komisijos atstovas dalyvauja komiteto darbe be teisės balsuoti. 2 straipsnis Kiekvienos 1 straipsnio 1 dalyje paminėtos kategorijos nariui valstybė narė paskiria po pakaitinį narį. Jei nėra vieno ar abiejų vienos iš kategorijų narių, jų pakaitiniam nariui automatiškai suteikiama teisė dalyvauti komiteto svarstymuose. Kai dalyvauja abu nariai, pakaitinis narys gali lankyti komiteto posėdžius. Jis gali dalyvauti diskusijose, jei tą daryti jį pakviečia pirmininkas, sutarus su tais komiteto nariais, kurių pakaitiniu nariu jis yra. Tokiu atveju jis nebalsuoja. 3 straipsnis 1. Komiteto nariais ar jų pakaitiniais nariais gali būti tik valstybės narės piliečiai. 2. Komiteto narys ar pakaitinis narys negali būti Europos ekonominės bendrijos institucijų nariu ir Europos Bendrijų darbuotoju. 4 straipsnis 1. Narius ir pakaitinius narius skiria Taryba, remdamasi valstybių narių vyriausybių pasiūlymais, per du mėnesius nuo šių taisyklių įsigaliojimo dienos. Komitetą turi sudaryti vienodas skirtingiems sektoriams atstovaujančių narių skaičius. 2. Komiteto narių ir pakaitinių narių sąrašą informaciniais tikslais Taryba skelbia Europos Bendrijų oficialiajame leidinyje. 5 straipsnis Komiteto nariai ir pakaitiniai nariai skiriami dvejų metų kadencijai. Jų kadencija gali būti atnaujinta. 6 straipsnis Komiteto nariui ar pakaitiniam nariui mirus arba atsistatydinus, arba kai jis nebeatitinka šioms pareigoms keliamų reikalavimų, Taryba, laikydamasi 4 straipsnyje nustatytos tvarkos, pakeičia tą narį ar pakaitinį narį likusiam jo kadencijos laikui. 7 straipsnis Komitetui pirmininkauja Komisijos narys arba jo atstovas, kurie nebalsuoja. 8 straipsnis Komitetas susirenka ne rečiau kaip du kartus per metus. Komitetą sušaukia jo pirmininkas savo iniciatyva arba ne mažiau kaip trečdalio komiteto narių prašymu. Komiteto posėdžiai yra uždari. 9 straipsnis Sušaukdamas komiteto posėdį, pirmininkas sudaro jo darbotvarkę. Kiti komiteto kompetencijai priklausantys ir, prisilaikant komiteto darbo tvarkos taisyklėse numatytų procedūrų, pateikti klausimai į darbotvarkę įtraukiami pritarus daugumai posėdyje dalyvaujančių narių. 10 straipsnis Komitetas Komisijos prašymu arba savo paties iniciatyva pateikia Komisijai nuomones bendro pobūdžio arba tiesiogiai su profesiniu mokymu susijusiais klausimais. Komisija pateikia komitetui visus reikalingus dokumentus ir informuoja apie savo pasiūlymus. 11 straipsnis Komiteto nuomonė negalioja, jei nedalyvauja ar nėra atstovaujama dviems trečdaliams jo narių. Pateikiant nuomones turi būti nurodomi motyvai, kuriais jos grindžiamos; nuomonės tvirtinamos balsų dauguma, susilaikymas taip pat laikomas balsavimu. Prireikus prie nuomonių pridedami skirtingų komiteto narių požiūriai, jei nariai to pageidauja. 12 straipsnis Pirmininkas savo iniciatyva arba vieno ar kelių komiteto narių prašymu gali į komiteto posėdžius kaip ekspertus pakviesti didelę patirtį profesinio mokymo srityje turinčius asmenis ar įstaigų atstovus. Kiekvienam komiteto nariui bet kuriuo metu gali padėti techninis patarėjas, tačiau su tokia pagalba susijusių išlaidų Komisija nedengia. Ekspertai ir techniniai patarėjai nebalsuoja. 13 straipsnis Komitetas, laikydamasis savo darbo tvarkos taisyklių, gali sudaryti ir pavesti užduotis vidinėms darbo grupėms. Darbo grupėms taikomos pirmiau išdėstyto straipsnio nuostatos. 14 straipsnis Komitetas parengia darbo metodus nustatančias darbo tvarkos taisykles. Darbo tvarkos taisykles tvirtina Taryba, gavusi Komisijos nuomonę. 15 straipsnis Sekretoriato paslaugas komitetui teikia Komisija. Komisija suteikia komitetui patalpas ir jo veiklai būtinas priemones. 16 straipsnis Komiteto administracinės išlaidos įtraukiamos į Europos ekonominės bendrijos biudžeto Komisijai skirtą dalį. Priimta Briuselyje, 1963 m. gruodžio 18 d. Tarybos vardu Pirmininkas L. de Block [1] OL 63, 1963 4 20, p. 1338/63. --------------------------------------------------